คุมเข้มมาตรการปลอดภัยโควิด-19 ของตลาดในกำกับ เร่งฉีดวัคซีนในตลาดให้ครบ 488 แห่ง
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า ปัจจุบันกรุงเทพมหานคร มีตลาดในกำกับจำนวน12 แห่ง ซึ่งที่ผ่านมาได้ดำเนินการเฝ้าระวังและป้องกันโรคโควิด-19 ตามมาตรการ COVID Free Setting อย่างต่อเนื่อง ทั้งการคัดกรองผู้มาใช้บริการ ติดตั้งอ่างล้างมือและเจลล้างมือ เว้นระยะห่าง จัดทำฉากกั้นโต๊ะรับประทานอาหาร ทำความสะอาดจุดสัมผัสร่วม รวมถึงล้างตลาดเป็นประจำทุกสัปดาห์ นอกจากนี้ ยังได้ติดป้ายประกาศป้ายรับรองผ่านมาตรฐาน Thai Stop COVID Plus จากกรมอนามัย กระทรวงสาธารณสุข และผู้ค้า ผู้เช่าสถานที่ เจ้าหน้าที่และพนักงานต้องได้รับการฉีดวัคซีนป้องกันโรคโควิด-19 ครบ 2 เข็มตามมาตรการของกระทรวงสาธารณสุขอย่างเคร่งครัด ปัจจุบันสำนักอนามัย ได้ตรวจสอบข้อมูลกับ 50 สำนักงานเขต และผู้ประกอบการตลาดในพื้นที่กรุงเทพมหานคร จำนวน 488 แห่ง ไม่พบการติดเชื้อเป็นกลุ่มก้อน  (คลัสเตอร์) ในตลาดพื้นที่กรุงเทพมหานคร อย่างไรก็ตาม ได้ดำเนินการตรวจเชิงรุก (Active Surveillance) ในตลาดทุก 2 เดือน  ร่วมกับการให้บริการฉีดวัคซีนเพื่อเสริมสร้างภูมิคุ้มกันโรคโควิด-19 โดยจะลงพื้นที่ไปฉีดให้ที่ตลาดให้ครบ 488 แห่ง ภายในเดือนกุมภาพันธ์ 2565 รวมถึงมีมาตรการปิดตลาด 3-14 วัน กรณีพบผู้ติดเชื้อในพื้นที่ในกรณีที่ประชาชนพบเห็นตลาด ที่ไม่ปฏิบัติตามมาตราการป้องกันและควบคุมโรค  สามารถแจ้งได้ที่สายด่วนกรุงเทพมหานคร หมายเลข 1555 สายด่วนสำนักอนามัย โทร. 0 2245 4964 (24 ชั่วโมง) และสายด่วนกรมควบคุมโรค 1422 รวมถึงแอปพลิเคชัน BKK Food Safety และสำนักงานเขต 50 เขต (ในวันและเวลาราชการ)